Hr. Urmas Paet                                                              Meie 29.11.2004 nr.1.1-9/118
Kultuuriminister
Kultuuriministeerium
Suur-Karja 23
Tallinn
15076

Toetuskiri riikliku hiite programmi algatamiseks

Eesti Kirjandusmuuseum toetab Maavalla Koja algatust riikliku hiite programmi koostamiseks ja käivitamiseks, hinnates seda õigeaegse ja vajaliku algatusena.
 
Hiitega seonduv dispuut praeguses ühiskonnas on märgiks kompleksse, interdistsiplinaarse uurimiskava vajalikkusest. Hiite näol on tegemist nähtusega, mis hõlmab nii reaalset maastikku kui vaimset pärandit. 
Põhiväärtuse ja tähenduse annab hiiepaikadele pärimus. Hiie mõiste on seotud nii vana rahvausundiga kui ärkamisaegse rahvusliku identiteediga.

Eesti Kirjandusmuuseumi Eesti Rahvaluule Arhiivi kogudes on hoiul suur hulk pärimustekste, mille kohta on 1998. aastal ilmunud ka lühimonograafia – seega ei pea hiite folkloristlikku käsitlemist alustama tühjalt lehelt. Paraku pole seniseid uurimistulemusi hiite kaitse korraldamisel kasutatud. Kavandatavas programmis näeme muusemi rolli hiite ülevaatuse käigus laekuva materjali säilitajana, samuti võimaldab asutuse teaduslik potentsiaal pärimusainest teoreetiliselt analüüsida ning mõtestada folkloori eripäradest lähtuvalt. 

Näeme kavandatavas programmis võimalust laiemale üldsusele teadvustada, et autentne ja mitmetasandiline pärimus on piisavaks argumendiks, kui küsimus on omakultuuri ja identiteedi seisukohalt tähtsa paiga kaitsevajaduses.

Programmi ettevalmistavasse komisjoni võiks kuuluda Eesti Rahvaluule Arhiivi teadur Mari-Ann Remmel, kes on hiite teemat uurinud ning seega käsitletava teemaga kursis.

Lugupidamisega

Krista Aru
Eesti Kirjandusmuuseumi direktor